Belehrad 18. septembra (TASR) - Srbský tribunál dnes odsúdil kosovského Albánca Antona Lekaja za vojnové zločiny nad nealbánskymi civilistami na 13 rokov väzenia.
Lekaja (26), bývalého člena tzv. Kosovskej oslobodzovacej armády (UCK), uznali vinným z vraždy, mučenia a znásilnenia počas nepokojov v júni 1999, kedy NATO bombardovaním prinútilo srbské sily k stiahnutiu sa z Kosova.
Anton Lekaj sa podieľal na vražde štyroch ľudí, mučení a znásilnení maloletého dievčaťa, uviedla srbská štátna televízia RTS.
Ide o prvý verdikt belehradského súdu pre vojnové zločiny nad etnickým Albáncom v súvislosti so zločinmi v Kosove.
Podľa neho vtedy 19-ročný Lekaj spolu so skupinou členov UCK uniesli 13 ľudí z okolia Djakovice na juhu Kosova. Väčšinu z nich tvorili rómski svadobčania. Držali ich v zajatí štyri dni, počas ktorých ich mučili a fyzicky i sexuálne zneužívali.
V obžalobe sa ďalej uvádza, že Lekajova jednotka bola pod vedením kosovského expremiéra Ramusha Haradinaja, ktorého Medzinárodný trestný tribunál pre bývalú Juhosláviu (ICTY) obvinil z vraždy, znásilnenia a deportácií srbských civilistov. Haradinaj v súčasnosti čaká na začiatok procesu.
Prokuratúra žiadala pre Lekaja 20-ročný trest. hovorca súdu Bruno Vekarič pre srbské médiá uviedol, že prokuratúra podá na verdikt proti kosovskému Albáncovi sťažnosť. Zároveň pripomenul, že Lekajov prípad stále nie je ukončený a vyzval Misiu OSN v Kosove (UNMIK) i kosovské úrady, aby priviedli pred súd aj ostatných účastníkov spomenutých zločinov.